รัฐมนตรีว่าการกระทรวงการท่องเที่ยวและกีฬา เผยการจัดงานโมโตจีพี 2019 ในปีนี้ยิ่งใหญ่กว่าปีที่ผ่านมา พร้อมเชิญชวนให้นักท่องเที่ยวเลือกพักโฮมสเตย์กระจายรายได้ลงสู่ชุมชน
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยภายหลังลงพื้นที่สำรวจความเรียบร้อยของการจัดงานพีทีที ไทยแลนด์ กรังด์ปรีซ์ หรือ Moto GP 2019 ซึ่งจัดขึ้นอย่างยิ่งใหญ่ระหว่างวันที่ 4-6 ตุลาคม นี้ ณ สนามช้างอินเตอร์เนชั่นแนล เซอร์กิต จ.บุรีรัมย์ ว่า ภาพร่วมการจัดงานในวันแรกถือว่าดีกว่าปีที่แล้ว เนื่องจากได้นำความผิดพลาดจากปีที่แล้วมาปรับปรุงให้ดีขึ้น ในขณะเดียวกันทั่วโลกต่างทราบดีแล้วว่า จ.บุรีรัมย์เป็นเมืองแห่งกีฬา หลังจากที่ได้รับรางวัล BEST GRAND PRIX OF THE YEAR ไปเมื่อปีที่แล้ว โดยมั่นใจว่าปีนี้จะรักษาแชมป์ได้แน่นอน ส่วนความคาดหวังปีนี้เชื่อว่าจะมีผู้เข้าชมงานมากกว่า 2 แสนคน สร้างรายได้มากกว่าปีที่แล้วกว่า 3.1 พันล้านบาท นอกจากนี้ประเทศไทยยังมีอีก 16 จังหวัดที่เป็นเมืองแห่งกีฬา จึงอยากให้ทุกจังหวัดยก จ.บุรีรัมย์ให้เป็นเมืองกีฬาต้นแบบ        ทั้งนี้ นายพิพัฒน์ยังกล่าวเพิ่มเติมอีกว่า จ.บุรีรัมย์ ยังเป็นเมืองโมเดลโฮมสเตย์ ซึ่งเป็นจังหวัดต้นแบบให้จังหวัดอื่นได้ทำโฮมสเตย์ตาม เพื่อสร้างรายได้ลงสู่เศรษฐกิจฐานราก จึงอยากประชาสัมพันธ์ให้นักท่องเที่ยวได้เปลี่ยนมาพักผ่อนแบบโฮมสเตย์แทนการพักผ่อนตามโรงแรมต่างๆที่มีราคาสูง โดยประเทศไทยมีการจดทะเบียนโฮมสเตย์ถูกต้องตามกฎหมายกว่า 300 แห่ง คาดว่าสิ้นนี้จะมีการจดทะเบียนเพิ่มเติมอีก 300 แห่งและปีหน้าจะเพิ่มให้ได้เป็น 1,500 แห่ง อย่างไรก็ตามอยากให้คนไทยรักษาคุณภาพและรอยยิ้มในการต้อนรับนักท่องเที่ยวต่างชาติ เพื่อให้เกิดการบอกต่อและกลับมาเที่ยวซ้ำอีกครั้ง